
Kostråd ved kort tarm-syndrom 

med intakt kolon

Når du har fått en stor del av tarmen operert bort, blir det vanskeligere å fordøye og absorbere normal mengde næringsstoffer fra maten. Det blir også vanskelig for tarmen å reabsorbere all fordøyelsesvæsken som er produsert for å fordøye maten. Derfor kan dette føre til vekttap og underernæring, eller du kan bli dehydrert. I denne brosjyren kan du få noen råd om hvordan kan du spise og drikke for å unngå vekttap og dehydrering. Men først litt om fordøyelsen generelt.

Fordøyelsesprosessen

Fordøyelsen er den prosess som skjer med maten du har spist: hvordan den blir brutt ned til små næringsstoffer som blir absorbert fra tarmen og over i blodet, for å bli fraktet rundt som næring til hele kroppen. Fordøyelsen begynner i munnen. Det er derfor det er så viktig å tygge maten grundig. Neste steg er magen, der maten blir eltet til en flytende blanding med syren som magen produserer.

Tynntarm

Denne blandingen blir så sluppet i små porsjoner ut i første del av tynntarmen, tolvfingertarmen. Her blir den blandet videre med fordøyelsesvæske fra leveren og bukspyttkjertelen. Deretter kommer maten inn i neste del av tynntarmen, som heter jejunum. Det er her de fleste næringsstoffer suges opp. Siste del av tynntarmen heter ileum. Her blir B12-vitaminet tatt opp, og her blir det meste av all fordøyelsesvæsken reabsorbert. Kroppen produserer omtrent 4 liter slik væske daglig, for å hjelpe fordøyelsen, og det meste blir normalt reabsorbert.

Tykktarm/kolon

Det som nå ikke er absorbert vil passere videre inn i tykktarmen. Her absorberes vann og natrium (salt). De restene som nå er igjen er normalt ufordøyelige rester av maten og andre avfallsstoffer og blir til avføring.

Hvis du har en tykktarm som fungerer, er det en fordel fordi

· den absorberer væske og salt,

· den roer ned tempoet på fordøyelsen, slik at oppsuging av næringsstoffer økes, 

· den kan ta opp energi fra nedbryting av stivelse.

Råd om mat og drikke for å opprettholde vekten og unngå dehydrering.

Å spise og drikke er viktig for å holde tarmen sunn og frisk. Siden tarmens oppsugingsområde er blitt sterkt begrenset, må du sannsynligvis spise en god del mer mat enn du gjorde før. Du vil trenge: rikelig med energirik mat, som har høyt proteininnhold, moderat med fett, og lavt fiberinnhold. Du bør også være forsiktig med mat som har mye oxalsyre (se avsnitt lenger nede).

Å begynne å spise igjen etter operasjonen

For å redusere plager etter operasjonen med luft, diaré og ubehag kan du:


· spise små og hyppige måltider

· velge mat med myk konsistens og lite fiber

· tygge maten grundig

Ved behov kan legen foreskrive medikamenter som reduserer syreproduksjon eller roer tarmbevegelsene (mot diaré). Slike plager vil vanligvis reduseres ettersom tarmen justerer seg og blir i stand til å fordøye bedre.

Kostholdet videre - energi og protein

Å spise mat med mye energi (kaloririk mat) og protein, er bra når du skal komme deg etter en operasjon og opprettholde en god vekt:

· Spis noen gode proteinkilder til alle måltid: kjøtt, fisk, egg, ost, yoghurt, linser og bønner.

· Stivelsesrik mat som lyst brød, chapatti, pitabrød, poteter, hvit ris, nudler, pasta og corn flakes gir mye karbohydrater og bør være en del av alle måltid.

· Mellommåltid med brødskiver, kjeks, corn flakes og lignende, diverse melkedrikker (latte, kakao, Ovomaltine) yoghurt, kaker, lefser, muffins etc.

· Dessert – puddinger, gele, grøt, yoghurt.

· Berik gjerne med sukker, syltetøy, fløte, smør – der det passer.

Fett

Fett er en svært god energikilde, men noen kan ha problemer med å fordøye fett. Hvis du merker at avføringen din er lys på farge, glatt/oljet eller flyter i toalettskålen og er vanskelig å spyle ned, da kan det være at fettfordøyelsen din ikke er tilstrekkelig, og du må redusere fettinntaket.

Måter å redusere fettinntaket:

· Bruk lettmargarin og lettmajones – tynt lag.

· Bruk skummet eller ekstra lett melk.

· Bruk lettyoghurt – også som alternativ til lettrømme.

· Bruk oster med redusert fettinnhold.

· Lag salatdressinger av skummet kulturmelk eller naturell yoghurt med urter, sitron, eddik, tomatjuice.

· Begrens inntaket av sjokolade, fete kaker og kjeks. Bruk varianter med lavt fettinnhold, som Jaffa kaker.…

· Skjær bort synlig fett fra kjøtt og kjøttpålegg. Bruk magre varianter av pølser.

· Unngå steking av mat, bruk mikrobølgeovn, koking, wok/”stir fry”, baking i ovn. 

Karbohydrater

Mat med mye karbohydrater eller stivelse er gode kilder til energi, og en viktig del av kosten. Slik mat er spesielt bra fordi tykktarmen også kan bidra til å utnytte energien fra stivelsesholdig mat.

Måter å øke karbohydratinntaket:

· Bruk stivelsesholdig mat til alle måltider: brød, lefser, poteter, ris, nudler, pasta, korn/kornblandinger.

· Som mellommåltid: brød, knekkebrød, kjeks, kornblandinger, kaker, boller etc.

· Bruk sukker, honning eller lønnesirup i te og kaffe.

· Fjern skall, frø og kjerner på frukt.

· Prøv stivelsesrike grønnsaker: gulrot, pastinakk, kålrot, nepe.

Om det er vanskelig å få i seg tilstrekkelig energi, kan du få energitilskudd eller næringsdrikker, ev. på resept. Klinisk ernæringsfysiolog kan gi råd om type og mengde.

Fiber

Fiberrik mat passerer raskt gjennom tarmsystemet, og fordøyes ikke fullstendig. Fiberrik mat inkluderer grove kornprodukter, belgfrukter som bønner og linser, grønnsaker og frukt. Ved å bruke noe mindre fiberrik mat, kan man redusere mengden tømming i stomien.

Måter å begrense fiberinntaket:

· Bruk brød bakt på finmalt mel istedenfor fullkornsbrød og grovbrød.

· Bruk Cornflakes, Ris crisp, puffet ris og hvete istedenfor fiberrike varianter som All Bran, Bran flakes, Weetabix og mysli.

· Bruk hvit pasta og ris.

· Unngå skall på potet.

· Unngå kjeks med tørket frukt og nøtter, grove fullkornskjeks og knekkebrød.

· Bruk isteden Marie kjeks, Ritz kjeks, lyst knekkebrød etc.

· Begrens inntaket av bønner, linser, kikerter (vegetarianere bør bruke en porsjon daglig).

· Bruk kokte grønnsaker uten skall, stilker og frø.

· Spis frukt som er uten skall, kjerner/kjernehus og frø.

· Bruk gjerne hermetisk frukt, fruktkompott og skrelt frukt.

· Unngå nøtter, frø og tørket frukt.

Salt

Om du opplever hyppig diaré, vil du tape mye salt, og det er viktig å prøve å erstatte salttapet:

· Tilsett rikelig salt ved koking av poteter, ris, pasta og grønnsaker.

· Bruk gjerne ekstra salt til måltidet.

· Bruk gjerne smakstilsetninger som soyasaus, hvitløkssalt, sellerisalt eller urtesalt.

· Bruk dressinger, ketsjup, Worchestersaus o.lign.

Saltholdig mat som godt kan brukes regelmessig:

· Ost, bacon, skinke, pølse, kjøttpaier, burgere.

· Røykt fisk som røykelaks, røykemakrell, røykesild.

· Fra boks: tunfisk, sardiner, laks, ansjos, makrell.

· Kjøtt- og fiskefarse.

· Spagetti og ravioli fra hermetikk.

· Tilsett ekstra buljong og kraft til sauser og supper.

· Salte kjeks, chips, saltstenger.

· Nudler i buljong (Rett i koppen).

Medisiner som brukes ved kort tarm syndrom
Medisiner som brukes ved kort tarm syndrom, fungerer på en av to måter:

Enten ved å forsinke matens passasje gjennom tarmen (”anti-motility”; Loperamide, Codeine fosfat) eller redusere mengden syre som produseres i magen (”anti-sekretorisk”; Omeprazol, Ranitidine, Lanzoprazole).

All væske som brukes til å svelge ned medisin med skal komme fra tillat væskemengde. Det kan derfor være nyttig å bruke elektrolyttmiks til dette. Det er viktig at du ikke bruker medisin fra apotek eller helsekost uten å diskutere det først med legen din, siden det kan oppstå reaksjoner mellom forskjellige legemidler. Hvis det er den nederste del av tarmen, ileum, som er tatt bort, trenger du injeksjoner av vitamin B12 hver tredje måned for å forebygge anemi.

Drikke

Tykktarmen absorberer væske og salt. Er tykktarmen inntakt vil man vanligvis ikke ha problemer med dehydrering. Etter en operasjon der tynntarmen er tilbakekoblet til tykktarmen, vil man likevel kunne oppleve diaré den første tiden. Tarmen vil over tid øke oppsugingskapasiteten. For å unngå dehydrering ved kort tarm syndrom, skal man drikke mindre – ikke mer. Dette er fordi jo mer du drikker, jo mer salter og væske taper du.

Drikke med lite salter som vann, te, kaffe, juice, saft, nektar vil få væske i kroppen til å trekke ut i tarmen – du blir dehydrert. Drikke med mye salter i, som Farris, sportsdrikker og rehydreringsløsninger vil få væske til å trekkes inn i kroppen.

Dehydrering
Det er viktig å lære seg å gjenkjenne tegn på dehydrering. Du kan kjenne tørste, at du får mindre urinmengde, trøtthet, kramper, svimmelhet når du reiser deg opp, tørr hud, mørke ringer rundt øynene. Hvis du tror du er dehydrert bør du kontakte lege.

St. Marks elektrolyttløsning (St. Marks Hospital)

Kan du lage selv (lages ny daglig):

6 strøkne 5ml ss glukose (20g) (apotek)

1 strøken 5ml ss natriumklorid (vanlig bordsalt) (3,5g)

1 toppet 2,5ml skje natriumbikarbonat (bakepulver) (2,5g)

Bland i 1liter vann

Tips ved væskerestriksjon

· Drikk små slurker jevnt fordelt gjennom dagen

· Bruk små glass og kopper

· Sug på syrlige drops eller pastiller

· Sug på isbiter eller saftis som del av tillatt væskemengde

· Bruk avledning for å unngå tanker omkring tørste

Alkohol
All alkohol du drikker må inkluderes i tilmålt væske. Noen medisiner må ikke tas sammen med alkohol. Sjekk med lege eller apotek.

Oxalsyre

Oxalsyre er et stoff som finnes i visse matvarer. Normalt bindes det til kalsium og skilles ut med avføringen. Ved kort tarm syndrom vil uabsorbert fett som kommer til tykktarmen bindes til kalsium og frisette oxalsyren. Denne blir da isteden utskilt i urinen. Dette øker risikoen for å utvikle nyrestein. Risiko for nyrestein kan reduseres ved å:

· Redusere inntaket av oxalsyre. Begrens inntak av følgende matvarer:

Spinat, nøtter, sesamfrø, sterk svart te, sjokolade, kakao, rødbete, kli, helkorn, rabarbra, bønner, soyaprodukter.

· Ha et moderat fettinntak (se råd gitt i tidligere avsnitt).

· Øke inntak av kalsium.

Referanse: Short Bowel Syndrome – your guide to eating and drinking with a stoma or fistula. St. Marks Hospital, London.
Avdeling for klinisk ernæring, Haukeland universitetssjukehus, 5021 Bergen. Tlf. 55 97 38 32.

Oppdatert august 2010.










Tips til elektrolyttløsning: 


- Drikkes helst avkjølt


- Kan fryses og brukes som ”slush”


- Prøv å drikke gjennom sugerør


- Tilsett frisk sitron eller lime


- For å bedre smaken kan du ved tilberedning tilsette fruktjuice/squash o.lign. For at saltinnholdet ikke skal fortynnes må denne væsken medregnes i 1liter.











